Kesthey
Kesthey (sloven. Blatenski Kostel; alm. Kesthell‎) — Balaton gölünün qərb sahilində yerləşən və əhalisinin sayı 20 895 nəfər olan Macarıstan şəhəri. Bu gölün ətrafında yerləşən ən böyük şəhərdir və bölgədəki ən əhəmiyyətli mədəni, təhsil və iqtisadi mərkəzlərindən biridir. Yerləşdiyi əraziyə görə şəhər və onun ətrafındakı ərazilər Macarıstanın turistik bölgələrindən hesab olunur. Roma dövründən salınmasına baxmayaraq şəhər haqqında ilkin tarixi məlumatlara 1247-ci ildən rast gəlinir. 1421-ci ildən Kesthey ticarət şəhəri kimi formalaşmağa başladı. Pannoniya Universitetinin Kənd Təsərrüfatı fakültəsi Kesthey şəhərində yerləşir. Macar yazıçısı və Peşt Universitetinin kitabxanaçısı olan Georg Feyer 1766-cı ildə Kesthey şəhərində anadan olmuşdur.